El Centre Cultural Mario Monreal acull la presentació del poemari ‘Entre la pedra i el ferro’
02 de febrer 2018

![](/media/barlp2cf/96_c_pedra_ferro_02.jpg)  
  

El Centre Cultural Mario Monreal va acollir ahir la presentació de l'antologia poètica _Entre la pedra i el ferro_, un poemari de més de seixanta autors i autores en els quals s'enaltix el patrimoni de la ciutat de Sagunt i que s'emmarca en el procés de reconeixement internacional a través de la candidatura a Patrimoni de la Humanitat. Més de seixanta veus en valencià i en castellà, de diferents edats i procedència generacional com a mostra de diversitat units al voltant de la pedra i del ferro, símbols de la ciutat.

A l'acte van assistir, a més de part dels autors del llibre i els dos coordinadors, Antoni Gómez i Vicent Penya; l'alcalde de Sagunt, Quico Fernández; els regidors de Cultura i de Presidència, José Manuel Tarazona i Pepe Gil, i la diputada autonòmica, Teresa García.  

 ![](/media/ml1jfjrt/96_c_pedra_ferro_03.jpg)

Per altra banda, la companyia de teatre Camí de Nora va interpretar part dels poemes que conté el llibre en diferents posades en escena com a dansa, interpretació musical o recitats. Per a finalitzar l'acte, un grup de xiquets i xiquetes dels barris Baladre i Racó de l'Horta (_baj__o vías_) va recitar un dels poemes inclòs en l'antologia.

El poemari compta amb seixanta-tres escrits, alguns inèdits i uns altres ja editats, l'elecció dels quals ha sigut purament testimonial, sense més pretensió literària que la d'afinitats locals i la proximitat personal. Els coordinadors de l'antologia van agrair la generosa participació de tots els poetes en esta iniciativa que pretén, sobretot, llançar un missatge de cultura i tolerància al voltant de la poesia i la seua capacitat de projectar a través de la bellesa de les seues paraules una imatge de ciutat que aspira a ser patrimoni universal i exemple de respecte i convivència entre la ciutadania de tot el món.

També es va reconéixer la figura del poeta eivissenc Manel Marí, recentment mort, així com es va expressar la solidaritat amb l'autor gadità Antonio Cabrera i la seua família per l'accident que va patir i que el va deixar paraplègic.

![](/media/cotn5cn4/96_c_pedra_ferro_01.jpg) 

  

*   [](http://www.facebook.com/sharer.php?u=https://aytosagunto.es/va/actualitat/el-centre-cultural-mario-monreal-acull-la-presentacio-del-poemari-entre-la-pedra-i-el-ferro/ "Facebook")
*   [](http://twitter.com/share?url=https://aytosagunto.es/va/actualitat/el-centre-cultural-mario-monreal-acull-la-presentacio-del-poemari-entre-la-pedra-i-el-ferro/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-centre-cultural-mario-monreal-acull-la-presentacio-del-poemari-entre-la-pedra-i-el-ferro/ "Linked In")
*   [](mailto:?body=https://aytosagunto.es/va/actualitat/el-centre-cultural-mario-monreal-acull-la-presentacio-del-poemari-entre-la-pedra-i-el-ferro/)